Nog polisie na Phalaborwa ontplooiDie paaie na Phalaborwa in Limpopo word versper. (Foto: Facebook) Nog polisiebeamptes sal na Phalaborwa in Limpopo ontplooi word te midde van die gewelddadige betogings wat sedert verlede week daar woed. Die betogers ontwrig dienste en versper paaie na die dorp met boomtakke, brandende buitebande en klippe. Winkels word ook gedwing om te sluit. Lt.genl. Nneke Ledwaba, provinsiale polisiekommissaris, het die gewelddadige betogings en wetteloosheid ten sterkste veroordeel en gesê nog polisiebeamptes sal ontplooi word om die opstokers en enige betrokkenes vas te trek. “Ons sal nie huiwer om streng op te tree nie, insluitend om enige iemand in hegtenis te neem wat ander aanstig of daaraan deelneem,” het Ledwaba gesê. “Die polisie sal hul streng teenwoordigheid in die betrokke gebiede behou om die situasie onder beheer te bring.” Die betogers is glo deel van die Ba-Phalaborwa-gemeenskapsforum wat ongelukkig is met die Palabora-mynmaatskappy nadat dié ’n tender aan ’n Gautengse maatskappy toegeken het. Die betogers dring aan op werksgeleenthede en kontrakteurswerk. Mynbedrywighede in die omgewing het grotendeels tot stilstand gekom terwyl toerisme ook geraak word aangesien talle mense deur Phalaborwa na onder meer die Krugerwildtuin reis.